Divendres es va detenir el policia que va asfixiar amb el genoll George Floyd, i l'alcalde de la ciutat va decretar el toc de queda per tot el cap de setmana\nRedacció 30/05/2020 - 09.28 Actualitzat 03/06/2020 - 12.35\nQuarta nit de protestes i disturbis en diverses ciutats nord-americanes per la mort asfixiat del ciutadà afroamericà George Floyd, que anava desarmat, en mans d'un agent de la policia de Minneapolis. Les protestes s'han estès a altres ciutats dels Estats Units.\nUn jove de 19 anys ha mort durant les protestes que s'han fet aquesta nit a Detroit per la mort de George Floyd. Segons expliquen mitjans locals, el jove hauria rebut un tret disparat des d'un vehicle en marxa mentre participava en les protestes.\nSegons fonts policials que citen mitjans nord-americans, ha passat poc abans de la mitjanit, quan un individu que circulava en cotxe ha disparat contra un grup de persones que participaven en la protesta a Detroit contra aquest nou cas de violència policial.\nEl conductor ha fugit i el jove ha mort poc després de ser ingressat a l'hospital. La policia busca l'agressor.\nL'alcalde de Minneapolis ha decretat l'estat d'alarma i el toc de queda durant tot el cap de setmana. Però això no ha impedit que la gent tornés a sortir al carrer i que grups descontrolats de manifestants tornessin a calar foc a diversos comerços i instal·lacions de la ciutat.\nNous comerços cremats durant la nit passada a Minneapolis (Reuters/Lucas Jackson)\nEl mig miler de soldats de la Guàrdia Nacional que s'han desplegat a Minneapolis no han estat prou per contenir la ira dels manifestants, que una nit més han protestat per la violència policial contra els afromericans als Estats Units.\nSoldats i policies desplegats divendres a la tarda a Minneapolis (Reuters/Lucas Jackson)\nDivendres, finalment, es va detenir Derek Chauvin. l'agent que va immobilitzar George Floyd a terra, amb el genoll al coll durant 7 minuts. Floyd no deixava de repetir que no podia respirar fins que es va desmaiar i després va morir a l'hospital.\nEl fiscal acusa Derek Chauvin d'assassinat en tercer grau i d'homicidi involuntari. Els altres tres agents que participaven en la detenció de Floyd continuen en llibertat. La família de la víctima afirma que aquesta detenció és insuficient i que vol veure detinguts tots els policies que hi van participar.\nEl nom de George Floyd, present a tots els carrers de Minneapolis (Reuters/ Leah Millis)\nNi la presència de l'exèrcit ni la detenció de Chauvin ha calmat els carrers de Minnesota. Les protestes, diuen, no són només per la mort de George Floyd, sinó per un llarg historial de repressió policial contra els negres:\n"Això és el resultat del que passa cada dia. Tots els dies que aquests policies han fet complir el seu protocol han portat a aquesta situació".\nProtesta contra la violència policial contra els negres a Missouri (Reuters/Lawrence Bryant)\nLes manifestacions denunciant la mort d'un altre negre en mans de la policia no es circumscriuen ja a l'estat de Minnesota i s'han estés per tots els Estats Units. Oakland, Atlanta, Nova York o Los Angeles són les altres grans urbs nord-americanes on s'han viscut protestes contra la brutalitat policial aquesta nit passada.\nEnfrontaments entre manifestants i policia a Atlanta, Georgia (Reuters/ Dustin Chambers)\nA Atlanta és on s'han viscut les escenes més violentes. Els manifestants han fet pintades i han trencat vidres a la seu central de la cadena de televisió CNN i han cremat un vehicle policial aparcat a la zona.\nEls manifestants han cremat un cotxe de la policia a Atlanta (Reuters/ Dustin Chambers)\nEn moltes ciutats la policia intenta reprimir les protestes fent servir gas pebre contra els manifestants:\nUn manifestant n'ajuda un altre a eliminar les restes del gas pebre disparat per la policia a Brooklyn (Reuters)\nDe la indignació a la ira i a la violència: l'onada de disturbis racials s'estén pels EUA


Innovació en vivendes prefabricades. Bristol i els estudiants. - Blog de Cafur\nEn aquest concret camp de l’ habitatge hi trobem una iniciativa força interessant. Per oferir allotjament als estudiants universitaris de la ciutat s’han creat apartaments prefabricats “a mida”. I amb l’ ajuda d’ una gran grua, han pogut “col.locar-se” al seu lloc definitiu, al centre de la ciutat, a l’ interior d’ un edifici en ruïnes que només ha conservat la façana.\nEl fabricant Go Modular i la promotora Urban Creation han sigut els responsables i pretenen revolucionar la construcció d’habitatges modulars per a projectes situats a llocs històrics existents o d’ accés complicat, com el cas de Bristol.\nLes cases prefabricades “fetes totalment a mida” s’han convertit en un edifici en un dels carrers més concorreguts de Bristol, una de les primeres del Regne Unit que ha decidit enfocar l’anomenada construcció modular com una forma d’ajudar a resoldre la crisi d’habitatge de la ciutat .\nQuè han fet exactament? Han col.locat 8 caixes prefabricades sobre un edifici, un antic club nocturn a Park Street al centre de la ciutat, creant cinc apartaments.\nLa construcció modular, on els habitatges es creen fora de les instal·lacions en una fàbrica, s’ha utilitzat àmpliament per a noves construccions, però es creu que aquesta és la primera vegada en el Regne Unit que els habitatges s’han fet especialment per encaixar en la carcassa d’un edifici existent en un carrer històric. Són apartaments prefabricats a mida, construïts especialment per adaptar-se a l’edifici. Els apartaments ja estan completament equipats i decorats amb cuines i banys, i col.locats al seu lloc.\nGo Modular, la responsable d’ aquesta tasca, diu a la seva web “La nostra visió és fabricar i vendre tecnologia innovadora que faci que la construcció de nous habitatges sigui fins a un 35% més ràpida i un 20% menys costosa, però que superi tots els estàndards de qualitat”\nPer un altre cantó, Jonathan Brecknell, director i propietari de la promotora Urban Creation, comenta en referència a aquest tipus de projectes que:\nEl Regne Unit s’enfronta una escassetat significativa d’habilitats de construcció, el que està exacerbant la crisi de l’habitatge, ja que significa que no estem lliurant suficients habitatges per satisfer la demanda. La construcció modular està preparada per revolucionar el futur de la construcció d’habitatges al Regne Unit, ja que ofereix enormes beneficis en comparació amb les construccions tradicionals.\nHi ha la possibilitat que les cases modulars es lliurin molt més ràpid que les cases tradicionals, el que exerceix menys pressió sobre el nostre grup d’habilitats de construcció. Es creen en un entorn controlat, el que significa que el programa de construcció no està a mercè de les condicions climàtiques adverses, i com a resultat hi ha menys problemes de connexió. Sense esmentar el fet que causa menys interrupcions als veïns ja que la majoria del procés constructiu es porta a terme fora del lloc on hi haurà l’ habitatge.\nLes cases modulars ja són molt lluny dels habitatges prefabricats de la dècada dels quaranta. Estan dissenyats i equipats al més alt nivell i construïts per durar.\nSi sou estudiants i voleu anar a Bristol, és una interessant alternativa.\nContingut relacionat: Innovació en habitatge a Silicon Valley\nImatges: Go Modular i Urban Creation\nBlog Cafur, S.A. 19 novembre, 2019 19 novembre, 2019 Tendencies\n← Habitacions per nens ideals per estudiar.\nCAFUR col.labora en la campanya de recollida de joguines per Sant Joan de Deu →


Criatures fantàstiques, suspens i amor, ingredients a ‘L’últim esmolet’ d’Aniol Florensa\nPàgina principal >> Les Noticies >> Criatures fantàstiques, suspens i amor, ingredients a ‘L’últim esmolet’ d’Aniol Florensa\nL’últim esmolet és la segona novel·la que publica el jove escriptor, guionista i publicista Aniol Florensa, i que ahir es va presentar a la Biblioteca Martorell. Un relat en el qual la fantasia pren protagonisme, amb l’aparició de criatures llegendàries catalanes que l’autor ha recollit dels rondallers i de la tradició, i que ha adaptat al seu llibre per teixir una història amb moments de suspens i d’intriga a través d’en Josep -l’últim esmolet- i la seva família.\nFlorensa (Vilassar de Dalt, 1987) ha treballat gairebé vuit anys de guionista i muntador al popular programa Alguna Pregunta Més (APM?) de TV3, així com al Vacances pagades; Frikiliks (Cuatro) o Top Trending Tele (La Sexta). També ha fet guions per ràdio pel Fricandó Matiner de RAC 105 la darrera temporada, i ha col·laborat amb diverses emissores locals. És autor de diverses campanyes publicitàries, però en els darrers anys ha recuperat el temps per a escriure novel·les.\nFruit d’això, el 2017 va publicar Kentucky, pensada i escrita feia uns quants anys, a la sortida de l’adolescència. Una història esbojarrada emmarcada en un conflicte radioactiu a una Catalunya independent, en la que es combinen una horda de pollastres assassins, un cementiri nuclear, un nen enamorat i la independència. I des del passat juny, ha arribat la seva segona creació: L’últim esmolet (Editorial Gregal), en el que Florensa hi reconeix una evolució personal, que no sap cap a on el portarà en el futur. De moment, com ell mateix explica en la següent entrevista a Ràdio Martorell, té clar que les seves creacions volen, per sobre de qualsevol altra cosa, entretenir i fer passar una bona estona als lectors.\nAniol, fa ben poc que has publicat L’últim esmolet. Com ha anat?\nÉs tota una experiència. De fet, escriure sempre és una experiència. És una feina molt dura, ja sigui a l’hora de fer un guió o una novel·la, i sempre és un plaer veure la teva feina publicada i tenir la sensació que ha quedat una novel·la de la qual n’estic molt content del resultat final.\nQuant de temps t’ha portat fer-la?\nEntre la documentació, l’escriptura i la reescriptura, porto un any i mig. I encara és poc temps, ja que es tracta d’una novel·la curta i d’una estructura senzilla.\nCreus que és millor escriure-la en poc temps per a no tenir tant de temps de fer correccions?\nNo és el meu cas, però cadascú té el seu mètode. El meu és escriure una mica cada dia, si es pot, i al cap de tres mesos tenir una primera versió que després ja poliré. Hi ha gent que té l’habilitat d’escriure molt bé a la primera i que en un mes escriu molt i molt bé, però jo no sóc d’aquests. Jo haig de matxucar molt, molt i molt. Sí que és cert que caus en l’error d’anar frenant, tirant enrere i reescrivint, però la meva idea és escriure tot de cop i després ja ho poliré.\nPer tant, combines la inspiració amb la rutina a l’hora de crear?\nSí. Hi ha la frase mítica de “la inspiració t’ha de trobar treballant”. I és això, la inspiració no és llevar-te i dir “avui estic inspirat i escriuré!” o “avui no estic inspirat i no escriuré!”. Realment, per mi, no escriure és un vici i no inspirar-te és un vici. Millor fer-ho cada dia una mica, tant si en fas una com si n’escrius 10. Hi haurà dies que estaràs més lúcid i d’altres que menys, però sempre cal treballar.\nQuè trobarem a L’últim esmolet?\nÉs la història d’en Josep, un esmolet d’aquests que van pels pobles amb la moto i el bufacanyes o flauta i que des de temps immemorials es dedica a assassinar criatures fantàstiques catalanes per encàrrec, per treure’s un sobresou. En un combat amb una última criatura és a punt de morir, se sent vell i rovellat i decideix jubilar-se. Però prèn la decisió en el pitjor moment, perquè amb l’esmolet fora de combat apareixerà una criatura que ho posarà tot en perill. No només la vida de la seva família, sinó els secrets del passat, que aniran tornant i que amenaçaran la vida de la gent i de trencar la seva família.\nParles de l’aparició de criatures fantàstiques. És, per tant, una novel·la de fantasia?\nSi, i fa referència a criatures que apareixen a l’actualitat, ja que la novel·la està ambientada al 2019. No se sap per què, des de fa mil anys van apareixent criatures fantàstiques i els esmolets són els escarregats de caçar-les. A la novel·la hi ha moments bastant durs i foscos i constantment hi ha suspens i misteri. No és una novel·la fantàstica tipus Tolkien, tot i que aquest autor és un dels meus referents: parla d’un avi que, junt amb la seva filla, intenta rescatar la seva neta. En el fons és una història familiar, d’amor i de suspens.\nAquests personatges fantàstics són inventats per l’autor o tenen alguna base documental prèvia?\nSón trets del folklore i la mitologia real catalana. No me n’he inventat cap, tots surten de rondalles, de tradició local, de pobles, i el que he fet és reescriure’ls i adaptar-los a la novel·la, però les seves característiques i noms són el que ja tenim registrats al nostre folklore, documentant-me a partir de folkloristes com Joan Amades, qui va anar de poble a poble recollint tradició, i d’ell i dels seus volums n’he tret molta informació. En tractar-se de criatures fantàstiques han sorgit moltes versions de cada rondalla a partir del boca-orella, i m’he decantat per les que m’interessaven més.\nAra parles de criatures fantàstiques, però en la teva primera novel·la, Kentucky, apareixien pollastres assassins. Són un pas endavant?\nHi ha molta diferència entre la primera i la segona novel·les, tant pel que fa al tipus de prosa, que ara és més treballada i l’anterior era més directa, com pel que fa al gènere. Kentucky era d’humor gamberro, i aquesta de terror adult i fantasia i van acord amb el canvi personal que he experimentat jo mateix.\nA què es deu, aquest canvi?\nKentucky la vaig fer quan era un post adolescent hormonat gamberro i aquesta l’he feta en un moment una mica més assossegat i madur. Kentucky recull l’Aniol més esbojarrat i més destraler i a L’últim Esmolet hi veus l’Aniol més assossegat i adult. Ja veurem quin serà el tercer Aniol, però de moment tinc aquests dos i m’estimo les dues novel·les per igual.\nEn tens una tercera de pensada?\nSi que en tinc de pensades, entre les que tinc al cap i a la carpeta de l’ordinador! Tinc, per una banda, un recull de relats que he acabat d’escriure. És més difícil que ho pugui colar a alguna editorial, però ho intentaré i si no, m’ho auto editaré jo. I per altra banda, estic reescrivint una novel·la negra policíaca, i així vaig provant gèneres per veure en quin em sento bé i més còmode. De moment em sento còmode amb tots, ara he provat amb la novel·la negra i de moment crec que funciona bastant bé, tot i que hi ha feina de polir-la, i trigarà uns dies.\nVuit anys sent guionista de l’APM i treballant a altres cadenes de televisió i de ràdio i dedicat a la publicitat… On trobes el temps per escriure?\nEl temps el vaig trobar fa tres anys quan vaig deixar la feina de l’APM i em vaig agafar dos anys d’atur, sabàtics, cosa que no havia fet mai, per veure què podia fer amb la meva vida i amb les meves idees, i em vaig dedicar a escriure. I m’ho vaig plantejar com si fos una jornada laboral: em despertava a les 7 del matí i escrivia fins a la 1 del migdia. D’aquí va sorgir la reescriptura de la primera novel·la i l’escriptura de la segona. Allà sí que hi havia el temps.\nAra em costa més de trobar, com ens passa a tots. Ara rasco alguna tarda de dissabte i hi ha d’haver un esforç meu per quan estic cansat treure un temps per escriure, un temps que trobes. En lloc d’agafar el comandament i veure Netflix, obro l’ordinador i escric. Que també m’agradaria mirar Netflix i relaxar-me, eh? Però escric! Hi ha temps per a tot.\nQuin objectiu tens, de cara al lector, quan escrius?\nUn afany d’entretenir. Com a guionista, com a creatiu o com a escriptor, jo el que vull és entretenir a la gent, res més. Vull que passin una bona estona, lluny de cap altre missatge superb. Tot allò que faci, com a escriptura o com a hobby, anirà dirigit cap aquest objectiu d’entretenir, i L’últim Esmolet i Kentucky en són dos exemples. Vull que el lector desconnecti, devori el llibre i que passi una estona entretinguda, i ja està!\nCom a jove escriptor, com veus el moment present de la creació literària catalana?\nDepèn del gènere. De novel·les romàntiques n’hi ha moltes; de novel·la negra n’hi ha bastant; de ciència ficció menys i de fantasia, molt menys. Ara bé, hi ha molta gent que escriu. Tothom pot escriure, perquè tan sols és ficar-te una idea del cap a l’ordinador, amb més o menys encert, i les editorials publiquen moltes coses. El problema per a les noves veus és que ens costa molt entrar al mercat, però com a mínim hi ha mercat.\nI escriure sobre temes fantàstics ho fa més complicat?\nHi ha un forat en el mercat que és interessant explorar: que es comencin a publicar obres de fantasia en català d’autors d’aquí, ja que normalment es tradueix molt, però no es publica res d’original. I des del punt de vista dels autors, amb responsabilitat zero: si no hi ha amb qui emmirallar-te al teu mateix país, tira milles! Stephen King s’ha fet famós i ric des dels anys 70 perquè escriurà millor o pitjor i ens agradarà més o menys, però ho va petar perquè ningú feia el que feia ell.


La Festa del Comerç Just i la Banca Ètica també farà actes al barri de Gràcia, en concret a la plaça del Sol. A partir de les 10 del matí hi haurà mostra i venda de productes de Comerç Just, fira d´entitats, jocs infantils i una exposició sobre Finances Ètiques. Al migdia, espectacle amb el títol "I tu què saps? El Comerç Just a debat". A les 14 h un dinar popular. Amb la panxa plena en prepararem per el concert folk 'Falsterbo Marí' que serà a les cinc de la tarda. A les set punt i final amb la lectura del Manifest i batucada.


La flota pesquera és el conjunt d’embarcacions autoritzades per realitzar activitats de pesca professional. A Catalunya, la flota industrial està formada per les embarcacions dedicades a l’arrossegament, a l'encerclament i al palangre de fons i de superfície. Requereixen inversions considerables, tant pel que fa a la nau, als arts de pesca i a la tecnologia incorporada. Són gestionades des d'una perspectiva empresarial, amb estratègies econòmiques basades en treure el màxim benefici. Les petites embarcacions formen la flota artesanal, dedicada als arts menors -xarxes, palangres, nanses, dragues, però també algunes d'elles a l'arrossegament i a l'encerclament-, gestionades com a petites empreses de base familiar, amb estratègies econòmiques flexibles i un reclutament de les tripulacions basat, en molts casos, en les relacions de parentiu.\nA Catalunya a finals de l'any 2011 hi havia un total de 1.022 embarcacions dedicades a la pesca professional, que sumaven 20.400 TRB i 149.300 HP. Per regions, la província de Barcelona concentra la major part de les unitats, seguida de Tarragona i Girona. La flota d'arrossegament de fons i la d'encerclament, que tenen un caràcter més industrial, representen una tercera part del total de la flota i ocupen la meitat del total de tripulants. El 90% de les embarcacions són encara de fusta, si bé s'estan transformant ràpidament a la fibra i l'acer, més econòmiques i fàcils de mantenir. N'hi ha poquíssimes que superen les 100 tn de registre brut i més de la meitat tenen una edat superior als 25 anys.\nLa flota pesquera amb port base a Catalunya s'ha reduït entre 1999 i 2011 en més mig miler d'embarcacions, si bé la flota s'ha modernitzat contínuament i ha incorporat els equipaments i la tecnologia més innovadora.\nArrossegament 285 16.167,64 12.723,53 80.389,58\nArts menors 553 1.919,56 2.297,60 23.102,87\nAuxiliars 36 382,22 363,16 8.795,12\nEncerclament 85 3.476,39 3.037,13 23.463,00\nPalangre de fons 45 447,46 485,77 4.366,50\nPalangre de superfície 12 328,07 271,39 1.283,00\nTonyina (encerclament) 6 1.608,00 1.297,28 7.957,00\nFont: Generalitat de Catalunya. Direcció General de Pesca


TV3 acaba la temporada amb excel·lents resultats - TV3\nTV3 ha acabat la temporada com a líder tots els mesos des de fa tres anys. Els programes de "day time" i de "prime time" han fet molt bons resultats juntament amb els telenotícies.\n04/08/2020 - 18.09\nEn el "day time" han destacat "Els matins", el "Planta baixa", el "Tot es mou" i l'"Està passant".\nEl magazín "Els matins", amb Lídia Heredia, ha fet una quota mitjana del 18,3% i 79.000 espectadors i una audiència acumulada de 3.473.000 espectadors. El dia més vist de la temporada va ser el 14 d'octubre, amb la sentència del procés.\nTot seguit el "Planta baixa", amb Ricard Ustrell ha fet una mitjana de 216.000 espectadors i una quota del 18,5%. L'audiència acumulada ha estat de 4.535.000 espectadors i el programa més vist va ser el 16 de març, amb l'inici del confinament pel coronavirus. També el programa més vist del "Tot es mou" va ser el 16 de març. El magazín, conduït per Helena Garcia Melero i Lluís Marquina, ha fet una quota mitjana del 13,6% i 204.000 espectadors, i una audiència acumulada de 4.997.000 espectadors.\nI l'"Està passant" el programa d'humor dels vespres que presenta Toni Soler, ha acabat la temporada amb una quota del 19% i 385.000 espectadors. L'acumulada ha estat de 4.144.000 espectadors i el programa més vist es va emetre el 31 de març i el van veure 617.000 espectadors.\nI pel que fa al "prime time" destaquen el "Sense ficció", l'"APM?", el "Polònia" i el "Zona zàping".\nEl "Sense ficció" ha fet una quota mitjana del 13,2% i 314.000 espectadors, una audiència acumulada de 3.320.000 espectadors i el programa més vist va ser el del 15 d'octubre amb el reportatge "1-O, cas obert", amb 644.000 espectadors.\nL'humor també ha destacat aquesta temporada, amb l'"APM?", amb 367.000 espectadors i una quota del 15,4%, una acumulada de 3.563.000 espectadors, i el programa més vist va ser el del 6 de novembre. El "Polònia", amb 559.000 espectadors, una quota del 21,2%. Ha fet 3.374.000 espectadors d'audiència acumulada, i el programa més vist va ser el del 24 d'octubre, amb 803.000 espectadors. I el "Zona zàping", amb una quota del 14,4% i 336.000 espectadors. L'audiència acumulada és de 3.592.000 espectadors i el capítol més vist va ser el que es va emetre el dia 3 d'abril.\nDels programes del cap de setmana destaquen el "Preguntes freqüents" amb Cristina Puig, amb una quota mitjana de la temporada del 16,5%, 292.000 espectadors i una audiència acumulada de 4.039.000 espectadors, i el programa més vist va ser el del 28 de març, amb 491.000 espectadors. I el "30 minuts" més vist de la temporada va ser el del dia 20 d'octubre, amb el reportatge "Sentenciats", amb 728.000 espectadors. L'audiència mitjana de la temporada és 351.000 espectadors, una quota del 14% i l'audiència acumulada és de 3.044.000 espectadors.\nTV3 ha estat la televisió líder d'audiència a internet a Catalunya tota la temporada, i ja acumula 38 mesos consecutius de lideratge. La mitjana d'audiència digital mensual ha estat de 2,8 milions d'usuaris únics a Espanya, i el mes amb més audiència va ser el març, amb 3,8 milions d'usuaris únics a Espanya.\nPel que fa al consum de vídeo, en conjunt s'han fet 122 milions de reproduccions de vídeo en directe i a la carta a les plataformes digitals de TV3. És un 11% més que la temporada 2018-2019. I el dia amb més audiència en directe per internet va ser el 14 d'octubre, dia de la publicació de la sentència del judici del procés, amb 307.000 usuaris únics.\n"Com si fos ahir", la sèrie de la sobretaula, és el programa amb més reproduccions a la carta de la temporada, amb 7,6 milions, malgrat interrompre la seva emissió, i ha tingut una mitjana setmanal de més de 304.000 reproduccions a la carta.\n"Les de l'hoquei", la sèrie que es va emetre en el "prime time" dels dilluns, és el segon programa més vist a la carta, amb 2,9 milions de reproduccions dels vídeos de la sèrie. A més, el vídeo de TV3 més vist a la carta ha estat el primer capítol de la segona temporada de la sèrie que acumula 220.000 reproduccions. Els 13 vídeos més vistos de TV3 durant aquesta temporada són justament els 13 nous capítols de la sèrie, que ha duplicat sobradament el consum de la temporada anterior (+128%).\nEl tercer lloc és per a "Polònia", amb 2,8 milions de reproduccions. Ha tingut una audiència digital setmanal de 42.350 usuaris únics i 79.400 reproduccions de vídeo en directe i a la carta. La setmana amb les millors dades va ser la posterior a la sentència del judici del procés, amb 97.000 usuaris únics i 179.000 reproduccions. A més, a les xarxes socials el programa ha continuat incrementant el nombre de seguidors, i ha arribat als 287.000 a Facebook, 187.000 a Twitter i 43.900 a Instagram. I aquesta temporada s'han publicitat 310.000 missatges a Twitter.\nEl "Cuines", amb Marc Ribas, ha crescut un 109% i ha registrat més d'un milió de reproduccions a la carta. I destaca el creixement de l'"InfoK", que ha tingut més de 2,1 milions de reproduccions a la carta i ha crescut un 173% respecte a la temporada anterior.


L’Independent demana l’implicació de l’administració pública per la situació derivada del coronavirus – L'independent\nCiutat Comerç Opinió\nLa premsa local està patint un cop duríssim a causa del tancament dels petits comerços de proximitat locals, i l’Independent de Barberà no és una excepció.\nAmb una trajectòria de vora 40 anys informant sobre tots els temes de rellevància, l’Independent ha sigut i és l’únic mitjà de comunicació local privat i independent, escrit a Barberà i per tots els barberencs i barberenques. La seva existència esdevé un pilar fonamental per la informació i la llibertat d’expressió, i és una plataforma de difusió bàsica per la ciutadania barberenca, més enllà dels canals oficials.\nDes de la nostra redacció portem al voltant de quatre dècades vinculats a la societat de Barberà, al costat de la ciutadania, informant i donant veu a associacions, entitats i diferents col·lectius del municipi. I sempre ho hem fet donant prioritat i suport al petit comerç de proximitat.\nL’Independent ha patit en els dos últims anys una situació d’extremada duresa durant els quals hem vist perillar la nostra continuïtat i, tanmateix, gràcies a un bon grapat de ciutadans i col·laboradors, hem pogut mantenir-nos i fins i tot remuntar. Hem fet un gran esforç per adaptar-nos a les noves exigències del mercat i la societat, mantenint sempre la rigorositat, el respecte i la pluralitat informativa, alhora que apostem per unes línies ètiques que es comprometen amb la cultura, l’esport, la solidaritat i el medi ambient a nivell local.\nHo direm clarament: no rebem subvencions, de cap tipus. I en un moment com l’actual, en què la gran majoria del petit comerç de proximitat ha estat obligat a tancar per força major, de mans del decret d’estat d’alarma del govern espanyol, hem rebut un cop demolidor, igual o més potent que el de la resta dels nostres clients, que formen el teixit comercial de Barberà. La publicitat al nostre mitjà, la nostra única font de finançament, ha caigut fins al fons i ens hem vist obligats a no publicar la nostra primera edició en paper en 40 anys -que hauria de sortir el pròxim dia 5 d’abril-.\nAmb aquesta situació demanem la implicació de l’administració pública per no deixar-nos desaparèixer. Aquest és el moment de demostrar la importància i el valor que se li dóna a la informació, als mitjans de comunicació de proximitat, la llibertat d’expressió i, en definitiva, als ciutadans i ciutadanes de Barberà del Vallès.\nTal com va posar de manifest la teoria keynesiana, “en moments de crisi la intervenció del govern és fonamental per estabilitzar l’economia”. I, clarament, aquest moment ha arribat; el moment en què l’administració pública col·labori i supleixi la falta de publicitat privada, a través de la publicitat d’organismes públics i, per tant, també del seu interès.\nCal recordar, per últim, que del nostre diari depenen altres persones, les quals perdran ingressos, i poden anar al carrer. Pel bé del municipi, és vital que iniciatives com la nostra, que nodreixen directament d’informació de la ciutadania, no desapareguin i deixin coix el dret a la informació a la ciutat de Barberà del Vallès, amb la consegüent pèrdua de llocs de treball.\nEsperem que entre tots i totes puguem reflexionar al respecte i arribem a una conclusió positiva per la ciutadania barberenca.\nRedacció de l’Independent de Barberà\n← 84 positius per coronavirus confirmats a Barberà del Vallès\nL’Associació Espanyola Contra el Càncer segueix amb la seva tasca tot i el coronavirus →


El comerç de Gandia s’uneix per a regalar 10.000 € en premis aquest Nadal | Compromís més Gandia unida El comerç de Gandia s’uneix per a regalar 10.000 € en premis aquest Nadal – Compromís més Gandia unida\n8 de desembre de 2021 per mesgandiagrup\n“Gràcies a la unió s’han incrementat econòmicament els premis; des del Centre Històric mantenim els 6.000 € que venim regalant des de fa 24 anys de forma ininterrompuda. A banda, continuem amb el trenet des de l’Escola Pia, que funciona regularment i des del 22 de desembre fins al 5 de gener, de forma diària… Farem un Open Night el 30 de desembre…”. Santi Garcia, tresorer de la Cooperativa Centre Històric Comercial Gandia ha recordat que amb la nova aplicació els clients es poden beneficiar d’importants rebaixes als aparcaments del Prado i del Centre Històric.\nPer la seua banda, Luis Mañó, president dels comerciants de la República Argentina-El·líptica i adjacents, ha destacat el camí d’unió encetat, “que dóna al públic l’avantatge de poder comprar en qualsevol lloc, creant una sinèrgia total i que passege Gandia, consumisca en Gandia…”


Presència de l’AFA-Coromines en el I Fòrum de les famílies i l’educació a Catalunya | AFA de l'Escola Joan Coromines\nLa Fundació Jaume Bofill va néixer fa més de 40 anys amb l’objectiu de suprimir les desigualtats de tota mena existents entre les persones, entre el grups i entre els pobles i de l’extensió de l’educació i de la cultura. Actualment el focus principal de la Fundació és tot el conjunt d’activitats, actituds i problemes que hi ha al voltant de l’educació i el seu context social. En aquesta línia, el passat dissabte 24 de maig, la Fundació Jaume Bofill va organitzar el I Fòrum de les famílies i l’educació a Catalunya amb un programa força atractiu. La primera part constava de 5 tallers simultanis on quatre representants d’AMPES expliquen una activitat de participació i la segona part van presentar el llibre blanc de la participació de les famílies a l’escola, tot amb un servei d’acollida d’infants de 4-12 anys.\nNosaltres vam arribar a tres quarts de 10, vam deixar els nostres fills amb un grup de monitors i vam assistir al Taller 2 Serveis per a la conciliació i la equitat. La sociòloga Elena Sintes va iniciar el taller fent unes reflexions de l’estat actual de la participació de les famílies en l’educació. A Catalunya, a diferència d’altres països, les famílies organitzades en les AMPES han de fer unes tasques que l’administració no se’n fa càrrec, com els menjadors o les activitats extraescolars.\nLa primera presentació del Taller la va fer l’AMPA de l’escola VIROLAI de Barcelona amb l’activitat “Menja B”. Amb l’objectiu de millorar l’alimentació dels nens de l’escola, van crear un lema, una mascota i tota una sèrie d’actuacions com una gimcana de l’alimentació, un còmic amb consells, uns tallers de receptes de cuines en que les 2 guanyadores es van incloure al menú, unes propostes diàries de sopars, i campanya d’us de carmanyoles per evitar utilitzar paper de plata per embolicar els entrepans dels esmorzars.\nLa segona presentació va ser a càrrec d’un representant de l’AMPA Teresianes-Ganduxer amb l’activitat de la gestió de les extraescolars esportives. Van fer èmfasi en que era una escola esportiva i no un club esportiu, en el que els objectius són més de tipus formatiu i no tant competitiu. Aquestes activitats agrupen uns 10 esports diferents les duen a terme uns 600 alumnes i uns 25 monitors. Com a dificultats van destacar el comportament d’alguns nens demostrant la seva rebel·lia i el gran volum de gestió.\nLa tercera activitat la va presentar un representant de l’AMPA de La Concepció de Barcelona i consistia en la participació d’alguns pares en el monitoratge d’alguna activitat extra-escolar. D’aquesta manera volien obtenir una reducció del 20% del cost de les extraescolars. Van demanar als pares voluntaris que proposessin diverses activitats, com “jugant amb tecnologia”, “Art amb tacte”, “El tresor pirata”, “taller d’arquitectura”... El suport que han rebut no només venen de les mares i pares, sinó també d’avis, oncles germans i amics.\nLa quarta i darrera presentació la va fer un pare de l’escola concertada Sant Josep Obrer de l’Hospitalet amb l’activitat de reutilització de llibres. L’idea va sorgir d’uns pares, que van recollir informació d’altres escoles que ja ho fan i ho van proposar al centre i a l’AMPA. El centre ho va trobar molt interessant però l’AMPA no li va voler donar suport. Aquest grup de pares han tirat endavant l’activitat a través de xarxes socials, d’uns delegats de curs, i de proposar un curs pont per tal que els alumnes cuidin els llibres i puguin arribar en bones condicions per poder-los reutilitzar.\nDesprés de les presentacions l’Elena Sintes va recollir els punt en comú i va destacar el fet que hi hagi continuïtat en tot el curs i també any rera any. Que hi havia un valor educatiu en totes les activitats presentades. També i molt important que eren activitats compartides entre pares i fills en l’entorn de l’escola. Que malgrat les dificultats i els entrebancs s’ha pogut tirar endavant. Finalment es va obrir el torn de preguntes i es va poder conèixer diversos detalls de les diferents activitats.\nLa impressió que vam tenir com a pares del Coromines va ser que les famílies de la nostra escola participen molt més que les famílies d’altres escoles. També que a la nostra escola es fan moltes activitats que se’n podria fer més ressò. Vam veure que aquest fòrum era una oportunitat per difondre alguna de les moltes activitats d’èxit que s’estan fent a l’escola.\nLa segona part va ser un acte més protocol·lari i van fer la presentació del Llibre blanc de la participació de les famílies a l’escola. Un llibre que conté un informació molt valuosa i que recull tres objectius: aportar evidència del pes de les famílies a l'escola, generar un discurs comú i consensuat sobre l'agenda que preocupa a les famílies en l'horitzó 2025, i traçar un full de ruta per a vertebrar el sector. A més de donar-nos el llibre blanc imprès, també ens van regalar els llibres “Com participen mares i pares a l’escola?” I “Consells escolars i participació de les famílies a l’escola”.\nAnna i Jordi, pares de Construccions


El conseller d'Educació, Josep Bargalló, ha confirmat aquest dimarts que els contractes del personal que reforçarà el cos docent el curs vinent seran de setembre a agost. Bargalló ho ha dit a Catalunya Ràdio, tot i que ha subratllat que els serrells es negocien amb els sindicats i ha esperat que dilluns es pugui fer l'anunci definitiu. També ha recordat que el vicepresident del Govern, Pere Aragonès, va parlar de més de 5.000 professionals nous, i que el president, Quim Torra, va situar la xifra entre 6.000 i 10.000. El conseller ha assegurat que “cap dels dos s'equivoca”. També ha dit que no està previst que el professorat faci assignatures de les quals no és especialista, tot i que ha afegit que cada centre ho pot decidir.


Badanotis :: L'escola Baldiri Reixac de Badalona segueix la lluita per reclamar l'aula de P3 i l'ascensor\nFamílies, docents i altres entitats han preparat tot un seguit d'accions com recollida de signatures, assemblees i cadena humana\nDivendres 16 es va constituir a l'escola Baldiri Reixac de Badalona l'assemblea permanent formada per la comunitat educativa del centre i de Badalona així com de membres d'entitats i associacions de la ciutat compromesos amb la defensa de l'educació pública. Una mesura pressa per reclamar l'aula de P3 que s'ha suprimit malgrat la demanda que hi ha al centre i a la zona educativa.\nPer altra banda, les barreres arquitectòniques, que incompleixen la normativa vigent, impossibiliten l'accés dels alumnes amb discapacitat motrius, escolaritzats en el centre, a tots els espais educatius i recursos. Aquesta reivindicació, que fa tres anys que es reclama, segons el comunicat de l'assemblea "no ha estat atesa pel Departament d'Ensenyament de la Generalitat de Catalunya ni per l'Ajuntament de Badalona, i discrimina els alumnes amb aquesta dificultat, vulnerant el seu dret a ser escolaritzats amb normalitat".\nSegons asseguren en un comunicat "a data 19 de maig Montserrat Llobet, Directora de Serveis Territorials de Barcelona Comarques, i Mercè Julià, responsable per a la Coordinació i la Planificació Escolar de Barcelona Comarques, han dit que no al P3 i no a l'ascensor". Per aquest motiu asseguren que continuaran en lluita per aconseguir aquestes demandes. "Demanem als representants de la ciutadania, que tenen la responsabilitat de garantir els drets fonamentals a tota la població, respostes concretes i solucions immediates a aquestes reivindicacions".\nEn aquest sentit s'estan portant a terme tot un seguit d'accions com recollida de signatures, cadena humana, i assemblees informatives, entre d'altres. Entre aquestes el dijous 22 de maig està prevista la cadena humana a les 17.00 hores a la mateixa escola Baldiri Reixac de Badalona.


Punt final a la desena Festa del Futbol Català\nMartorell va acollir els Campionats de Catalunya de Futbol Sala i es van celebrar diverses activitats paral·leles\nPunt final a la desena edició de la Festa del Futbol Català. Després del futbol, el futbol sala va ser el protagonista i ho va fer amb un cap de setmana on els clínics per a àrbitres i entrenadors, el desafiament de porters i la cloenda de les seleccions han completat les finals de la Copa Catalunya.\nEn total, deu finals han reunit els finalistes de la Copa Catalunya. L’FC Barcelona i Les Corts UBAE han estès la seva hegemonia a Martorell. En la primera jornada, Les Corts UBAE i l’FC Barcelona es van repartir les primeres places. En infantil i cadet, els blaugrana van imposar-se amb comoditat (1-7 i 0-8, respectivament). En canvi, Les Corts UBAE va embutxacar-se les medalles d’or en aleví i en juvenil, les finals que van obrir i tancar la primera jornada. Les finals femenines es van jugar diumenge. Les Corts va manar en aleví i en cadet, imposant-se per 3 a 0 i 2 a 4 al CFS Arenys de Munt i al CFS Sant Vicentí, respectivament.\nD’altra banda es va haver de recórrer a les tandes de penals per conèixer els guanyadors de la Copa Catalunya juvenil i infantil. En el cas de les més grans, la Penya Esplugues ha convertit vuit penals, un més que Les Corts UBAE i va celebrar l’or al Pavelló Esportiu Can Cases. En la final infantil, que va comptar amb doble presència martorellenca a la Penya Esplugues (Maria Garcés i Nerea Nuño vesteixen la samarreta blanc-i-vermella), no va poder emular les seves germanes grans i van caure també als penals contra el Futsal Femení Palau-Solità i Plegamans. Les finals prebenjamí i benjamí van tancar la jornada de diumenge, amb un triomf per al FS Pallejà (4-3) en els més petits i del Futbol Sala García en benjamí, que es va imposar al CFS Sant Joan de Vilassar (1-6).\nRedacció / Fotos: FCF-Aj. Martorell


Punts de govern al Ple de febrer: zones verdes, Estratègia Catalana de la Bicicleta i PDU metropolità | elCugatenc\nEl Ple ordinari de febrer ha tingut diversos punts de govern, entre els quals han destacat les propostes municipals a l’avanç del Pla Director Urbanístic (PDU) que ha de substituir el Pla General Metropolità (PGM). A continuació, els principals punts de govern. També pots consultar les mocions debatudes i la contracrònica de la sessió plenària.\nRepresentants al Consell de Mobilitat de l’Àrea Metropolitana\nEl govern i Junts per Sant Cugat han votat a favor de nomenar el regidor de Mobilitat, José Gallardo, com a representant municipal al Consell de Mobilitat de l’AMB. El seu suplent serà Albert Muratet, cap de servei.\nModificació dels preus de les deixalleries municipals\nTots els grups han votat a favor de la proposta de canviar el preu per tona dels residus que es llencen a les deixalleries municipals. Es manté el topall perquè els particulars no hagin de pagar a no ser que llencin una gran quantitat de residus. Els nous preus, que pots consultar aquí, s’han implementat pel cost del transport i per igualar-se a la resta de deixalleries de l’entorn, evitant així una competició entre municipis.\nDeclarada d’utilitat pública l’obra per fer un col·lectors de clavegueram entre el carrer Diputació i el carrer Pearson de la Floresta\nTots els grups han votat a favor de la declaració d’utilitat pública de l’execució de la memòria tècnica del desviament dels col·lectors de clavegueram entre el carrer Diputació i el carrer Pearson a la Floresta, permetent així iniciar un expedient expropiatori per un valor de 22.235,10 euros per fer l’actuació.\nExclosa una empresa de la licitació per al servei de manteniment del clavegueram i la construcció d’escomeses\nTots els grups han votat a favor de l’exclusió de l’empresa Construcciones Fertres del concurs públic per al manteniment del clavegueram i la construcció d’escomeses a la xarxa per haver presentat fora de termini un dels sobres.\nAdjudicat el contracte per al manteniment de les zones verdes\nTots els grups han votat a favor de l’adjudicació del contracte per al manteniment de les zones verdes municipals per als propers quatre anys. El primer lot, referent a les zones verdes del centre, ha estat guanyat per l’empresa Ambitec Servicios Ambientales amb un cost de 4,1 milions. El segon, del sud del municipi, per Ferrovial Servicios, per 3,4 milions. El tercer, del nord del municipi, per Jardineria el Cedre, per 3 milions. El darrer lot, limitat a empreses d’inclusió i referent als patis d’alguns equipaments municipals i a les jardineres, ha estat guanyat per la Fundació per a la Inclusió Laboral Àuria per 318.000 euros.\nL’Ajuntament s’adhereix a l’Estratègia Catalana de la Bicicleta 2025\nTots els grups han votat a favor de l’adhesió a l’Estratègia Catalana de la Bicicleta 2025 impulsada pel Departament de Territori i Sostenibilitat de la Generalitat per fomentar l’ús de la bicicleta. Albert Muratet, cap de servei de Mobilitat, en serà el coordinador tècnic en representació de l’Ajuntament. Segons el govern és mostra de compromís que més endavant s’haurà de traduir en accions concretes per fomentar l’ús de la bicicleta a la ciutat. Ciutadans ha demanat que no es concebi la bicicleta com una substituta del cotxe tenint en compte la distància dels trajectes i ha dit que si la mesura no s’acompanya de subvencions pot quedar en paper mullat.\nPropostes municipals al Pla Director Urbanístic metropolità\nEl govern i Junts per Sant Cugat (Ciutadans s’ha abstingut) han votat a favor de les propostes de l’Ajuntament en l’avançament del tràmit per fer el Pla Director Urbanístic (PDU) metropolità, que succeirà el Pla General Metropolità (PGM). L’Ajuntament demana que es tingui en compte Sant Cugat com a nova centralitat de la regió metropolitana, que es potenciï l’activitat econòmica a l’entorn de l’AP-7 i la B-30, que es garanteixi la connectivitat verda, que l’Àrea Metropolitana sufragui part de les expropiacions de zones verdes, la relació amb el parc agroforestal, el manteniment de les mesures en benefici de l’habitatge de protecció oficial, la ubicació i la regulació dels equipaments, que es tinguin en compte les aportacions al PDU del Centre Direccional i que es revisi el planejament vigent de Torre Negra i Can Marcet ja que no s’ha tingut en compte, entre d’altres. L’avenç informatiu és el pas previ a l’aprovació inicial.\nAprovació provisional de la modificació del planejament a Can Trabal\nTots els grups han votat a favor de l’aprovació provisional de la modificació del planejament a Can Trabal iniciada al mandat anterior, al maig del 2018. Es tracta d’una proposta per eliminar alguns vials i reduir el nombre de documentació que recull la informació del planejament vigent. L’objectiu és que gradualment a tot el municipi hi hagi un únic document que reculli el planejament vigent i així agilitzar els tràmits derivats.


Blog de muntanya: Barranc de la Font Bordonera\nHem inaugurat la temporada de barrancs amb el descens del Torrent de la Font Bordonera, un barranc bastant fàcil i aquàtic, considerat com d'iniciació però que ens ha donat l'oportunitat de gaudir d'un magnífic i refrescant descens pel torrent d'aigua clara. Només hi ha quatre ràpels, el més llarg de 20 metres, i diversos ressalts i tobogans.\nAvui ens ha acompanyat una bona colla, dirigida per en Ramon i l'Eva, que son tècnics de barrancs i coneixen perfectament aquest descens. Com que teníem tres cotxes hem pogut fer maniobra de cotxes, de manera que hem evitat la caminada d'aproximació.\nHem pujat en cotxe fins a la Font Bordonera, una important surgència natural que alimenta el Torrent de Fontanet. Ens hem equipat i hem iniciat el descent seguint el curs de l''aigua de la font, que alimenta el torrent. Aviat hem aribat al primer ràpel, un ressalt d'uns 15 metres amb una magnífica cascada.\nPoc després hem trobat el segon ràpel, que baixa encaixonat per una canal i també està regat per una cascada. El ràpel acaba en una magnífica badina d'aigua clara i fresca.\nHem seguit riu avall, desgrimpant alguns petits ressalts, baixant alguns tobogans i fins i tot realitzant alguns petits salts que ens han permès gaudir a fons d'aquest descens tan aquàtic.\nHem fet un petit ràpel d'uns 5 metres abans d'arribar al ràpel més gran de tot el recorregut, d'uns 20 metres, que baixa per un ample mur amb cascada.\nDesprés d'aquest ràpel ja hem trobat alguns banyistes, senyal evident de què allà acabava la part esportiva del torrent. Ens hem desequipat i hem iniciat el retorn per un caminet que, en poc més de mitja hora, ens ha portat de tornada fins a Organya. Hem pujat a recuperar el cotxe i hem acabat la jornada dinant a Organyà.\nI aquí teniu el vídeo de la jornada. En aquesta ocasió és obra de la productora pròpia del blog, Quercus Films:\nEva - Joan C. - Núria - Óscar - Ramon - Ricard - Rut - Toni - J. Rafel


Ajudes Kit Digital per a pimes | La Teva Web\nÚltima data d'actualizació: 01 / 03 / 2022\nLa Teva Web es suma com a agent digitalitzador a les ajudes del Programa Kit Digital\nLa Teva Web es suma com a agent digitalitzador a les ajudes del Programa Kit Digital del Govern d’Espanya. Una iniciativa que s'emmarca en els fons europeus ‘Next Generation EU’, per a potenciar la digitalització de les pimes.\nSumem els nostres més de 20 anys d'experiència ajudant les empreses a tenir la web que desitgen, ben posicionada i que els hi generi negoci. Aquesta vegada, com a agents col·laboradors dins del Pla de Recuperació, Transformació i Resiliència. Aquesta és una proposta impulsada per les següents entitats:\nQuè és el Kit Digital i quin tipus d’ajudes subvenciona el programa\nLes empreses que compleixin amb les condicions establertes en les bases de la convocatòria de l'ajuda del Kit Digital, podran optar a un bo digital per a accedir a les solucions de digitalització. Existeixen 3 segments de beneficiaris en funció del nombre de treballadors de l'empresa i cada segment pot optar a un import de bo digital màxim.\nHi ha un total de nou categories de Solucions de Digitalització subvencionables per part del Programa Kit Digital. Des de La Teva Web, et podem portar a l'èxit amb 5 d'elles. Som Agents Digitalitzadors oficials adscrits a la iniciativa i t’expliquem més a continuació. A La Teva Web podem ajudar-te a implementar les solucions digitals.\nLa primera categoria de projectes subvencionables va dirigida a la millora de la visibilitat de les empreses a internet. Si ets una empresa que necessita començar des de 0 o potenciar la seva presència digital, des de La Teva Web podem dur a terme totes les funcionalitats i serveis subvencionables pel Programa Kit Digital.\nEls serveis als quals pots optar amb el Kit Digital, en la categoria de Lloc web i presència a internet, són:\nDisseny de pàgina web: dissenyem pàgines web a mida, amb tota la informació bàsica que necessites. Els nostres dissenys són responsive i s'adapten perfectament a qualsevol dispositiu, a més de ser completament autogestionables.\nPosicionament i optimització SEO: som una de les agències de Barcelona amb major trajectòria, creant estratègies úniques per a potenciar el posicionament orgànic en cercadors.\nA La Teva Web, som:\nA més, podem ajudar-te amb la gestió del domini i el hosting, com també en la redacció de contingut SEO per a la teva pàgina web. Dissenyem projectes a la mida de cada empresa!\nImport màxim de l'ajuda, segons els 3 segments de beneficiaris als quals ens dirigim:\nA) 0 < 3 empleats: 2.000€\nB) 3 < 9 empleats: 2.000€\nC) 10 < 50 empleats: 2.000€\nLa Teva Web: Després de més de 20 anys en el sector, creem pàgines web TOP i pensades per a posicionar.\nLa Boqueria: Disseny web jove i modern que capti l'atenció del client potencial, per al mercat de Barcelona més famós del món.\nSym: Pàgina web per a SYM, un disseny amb ànima per a una de les marques líders d'escúters del món.\nRang dels nostres preus\nDisseny Web Corporatiu: disseny a mida, responsive i autogestionable. Des de 1.940€\nSEO setup inicial: anàlisi de paraules clau, SEO on-page de 2 pàgines, indexació, sitemap, optimització i jerarquització de contingut. Des de 480€\n2. Comerç electrònic i botigues en línia\nSón subvencionables els projectes dirigits a la creació d'una botiga en línia per a la compravenda de productes a través d'internet. Creem el teu e-commerce a mida, de totes les grandàries i complexitats, dissenyant un aparador virtual original i destinat a potenciar les teves vendes.\nEls serveis als quals pots optar amb el Kit Digital, en la categoria de Comerç electrònic, són:\nCreació d'un e-commerce: creem la botiga en línia a mesura amb la tecnologia que més s'adapti a les teves necessitats. Fem l'alta del catàleg (com a mínim 100 referències) i configurem els mètodes de pagament i les formes d'enviament. Sempre responsive i autogestionable.\nSEO per a e-commerce: potenciem les vendes de la teva botiga en línia treballant el posicionament a internet. Arribaràs a més clients i les teves possibilitats de conversió milloraran, a més de tenir mètriques sobre els usuaris.\nPerquè no només dissenyem i desenvolupem la teva botiga en línia, també la posicionem. Ens encarreguem del primer fins a l'últim pas, perquè obtinguis una botiga en línia rendible i que respongui als teus productes.\nDoraemon: Creació de la botiga oficial de Doraemon España, amb un disseny divertit i infantil, però enfocant-se al públic adult.\nDisevil: E-commerce dissenyat per a la venda de begudes alcohòliques i productes gurmet, amb una gran experiència i una llarga trajectòria\nLadenac Milano: Projecte amb molta elegància, disseny web i màrqueting en línia, amb els valors d'artesania i experiència.\nRang de preus dels nostres serveis\nBotigues online: disseny a mida, responsive i autogestionable. Amb configuració de mètodes de pagament i formes d’enviament. Des de 2.750€\nSEO per a botiga en línia: optimització de l'estructura, SEO on-page, contingut de categories i fitxes de producte, feed orgànic i posicionament. Des de 960€\n3. Gestió de xarxes socials i creació de contingut\nSi el que necessites és generar contingut digital per a arribar als teus usuaris i aconseguir-ne de nous, també pots optar a les subvencions del Kit Digital. A La Teva Web impulsem a les empreses mitjançant la seva presència en xarxes socials, però també amb la creació de contingut que els permeti posicionar i publicar en els seus perfils.\nAmb el Programa Kit Digital, pots accedir als següents serveis que oferim com a Agent Digitalitzador:\nSocial media: dissenyem el social media plan segons als valors i objectius de l'empresa, monitorant sempre els diferents perfils socials. A més, optimitzem el rendiment i ens encarreguem de gestionar el contingut que publiques.\nCreació de contingut: redactem text i creem contingut estratègic per a millorar el posicionament del teu web. A més, això ens permet poder publicar aquest contingut de valor a les xarxes socials.\nA més, les accions que duem a terme amb les xarxes socials sempre van alineades amb un objectiu. Ja sigui l'augment de seguidors, el branding o la potenciació de vendes de la botiga en línia, entre altres opcions.\nImport màxim de l'ajuda, segons els 3 segments que es poden beneficiar de les ajudes:\nB) 3 < 9 empleats: 2.500€\nC) 10 < 50 empleats: 2.500€\nCasanova25: Redacció de contingut Blog per a SEO i publicació en xarxes socials segons el contingut creat, d'una forma visual i atractiva.\nVila Hermanos: Gestió del contingut de la marca, adaptant-lo als seus perfils socials i millorant-ne la difusió.\nSetup inicial: creació i configuració dels perfils, primeres publicacions. Des de 480€\nGestió de xarxes socials: Publicació setmanal, parametrització de dades i informe de rendiment i millora. Des de 384/mes\nSocial Media Plan: Auditoria estratègica, planificació de contingut, creació i publicació. Des de 1.500€\nEl principal objectiu d'aquest servei és ajudar la pime a digitalitzar i optimitzar la gestió de la relació comercial amb els seus clients. En aquest punt oferim la nostra gestió d'integracions entre plataformes i serveis de mailing, com és la potent eina Mailchimp.\nGestió de Mailchimp: Podem gestionar bases de dades, netejar contactes i fer enviaments massius de newsletter. Com també crear automatitzacions perquè es realitzin enviaments segons el comportament d'un usuari.\nIntegració de diverses plataformes: amb APIs i Web Services que ens permeten connectar informació i dades de l'empresa, per a tenir-los quan més ho necessitem.\nL'import màxim per aquesta ajuda, en funció de la grandària de l'empresa:\nA) 0 < 3 empleats: 2.000€ (inclou 1 usuari)\nB) 3 < 9 empleats: 2.000€ (inclou 1 usuari)\nC) 10 < 50 empleats: 4.000€ (inclou 3 usuaris)\nMailchimp: implementació del formulari web, configuració del compte, importació de base de dades, disseny de plantilla i 1r enviament. Des de 455€\nEnviament de newsletter.Des de 144€/mail\nIntegracions entre plataformes, enviaments i reserves, amb APIs i Web Services. Des de 1.200€\nFinalment, existeixen també subvencions relacionades amb l'explotació de dades de l'empresa per a la seva millora en el procés de decisió. Especialment, aquí entra en joc el nostre equip de programadors i desenvolupadors, acostumats en la gestió de bases de dades.\nIntegració de dades amb altres bases de dades: accés i emmagatzematge de dades en plataformes i servidors. Connexions amb ERPs i estocs.\nExportació de dades: creant compatibilitats entre programes, configurant arxius de csv (productes, dades) i arxius cron, com a gestió de bases de dades.\nEls imports màxims de bo digital, són:\nA) 0 < 3 empleats: 1.500€ (inclou 1 usuari)\nIntegracions de dades i bases de dades: Creació d'aplicatius a mida per a connectar dades i plataformes, segons necessitat. Des de 1.800€\nTota la informació present en aquesta pàgina va associada a la convocatòria d'ajudes del Programa Kit Digital, iniciativa emmarcada dins dels fons europeus Next Generation EU, com també en el Pla de Recuperació, Transformació i Resiliència (d'acord amb l'article 9 de l'Ordre HFP/1030/2021, de 29 de setembre).\nEntitats organitzadores i enllaços d'interès als portals oficials:


lainquieta.cat | NOSALTRES\nLa nostra història arrenca a Solsona un dilluns de novembre.\nSom un grup d’empresàries i emprenedores del Solsonès, el Bages, el Berguedà i la Segarra que, després d’anys coincidint com a alumnes en diferents cursos i seminaris, decidim continuar trobant-nos i fer xarxa entre nosaltres.\nDesprés de més d’un any de trobades “clandestines”, prenem la iniciativa de crear una xarxa que vagi més enllà de nosaltres i que pugui donar sortida a les inquietuds que tenim com a dones compromeses amb el talent femení, l’emprenedoria i el desenvolupament del territori.\nI d’aquí neix La inquieta, una xarxa amb un tarannà fresc, creatiu i compromès, pensada per unir i connectar emprenedores de diferents punts del territori català.\nDurant aquest procés hem rebut el suport de diferents administracions públiques com l’Agència de Desenvolupament Solsona Cardona, el SOC i altres administracions del Solsonès que han posat els recursos per fer possible aquest projecte.


El govern valencià obre la porta per primera vegada a la reciprocitat amb TV3 - VilaWeb\nDivendres 30.03.2007 06:00\nEl govern valencià obre la porta per primera vegada a la reciprocitat amb TV3\nTresserras i Rambla avancen en la negociació, però el govern valencià només l'acceptarà si TV3 no empra la denominació País Valencià · Camps vol tancar els repetidors el 25 d'abril · Els rectors de les universitats del país també protesten conjuntament contra el tancament\nEl govern valencià ha obert per primera vegada la porta a un acord amb la Generalitat de Catalunya per la reciprocitat de les emissions de TV3 i de Canal 9. El conseller Joan Manuel Tresserras s'ha mostrat 'prudent, però optimista', i més tard el seu homòleg valencià, Vicent Rambla, ha confirmat que ha s'han iniciat converses. Rambla ha posat dues condicions per acceptar la reciprocitat: que TV3 abandoni la denominació País Valencià i que el govern espanyol intervingui per habilitar l'espai radioelèctic necessari. La negociació no atura el procés judicial iniciat pel govern valencià per tancar els repetidors, que vol dur a terme el 25 d'abril, el dia del tres-centè aniversari de la batalla d'Almansa.\nPiqué negocia per evitar el tancament\nFins i tot Josep Piqué negocia amb el govern de Camps perquè accepti un acord de reciprocitat, però el president no s'hi avé. El PP de Catalunya ha confirmat a VilaWeb que Piqué feia de pont entre els governs català i valencià. L'anunci, el va fer ahir el conseller de Cultura i Mitjans de Comunicació, Joan Manuel Tresserras. De primer ho va comunicar als manifestants d'Espai País Valencià i de la Plataforma per la Llengua, concentrats al parlament per protestar contra el tancament de TV3 (vegeu el vídeo), i després ho va dir, a dintre, als diputats durant la sessió de control del govern.\nSegons que publica l'edició d'avui el diari Levante, però, ni la mediació del líder del PP català, Josep Piqué, no havia servit per trobar una solució al conflicte del tancament de les emissions de TV3 al País Valencià. Tot i que Piqué va parlar ahir amb el president de la Generalitat Valenciana per demanar-li que acceptés la reprocitat, Francesc Camps va dir que la voluntat del Consell era de solucionar la situació d'il·legalitat de les emissions. I va assenyalar José Montilla que, essent ministre d'Indústria, va oferir a ACPV d'emetre TV3 a través de les freqüències de la TDT.\n> Nou capítol de 'Valencians amb TV3': Carles Solà, Núria Cadenes i Carles Arnal.\n> Vídeo del diàleg entre Espai País Valencià i Montilla, Carod i Tresserras, ahir davant del Parlament.\n> Vídeo amb imatges del repetidor de la ciutat de València.\n> Entrevista amb Eliseu Climent: 'Som davant l'atac més gran a la llengua catalana'.\nDeclaracions de Vicent Rambla\nPiqué llama a Camps y no lo convence para que no corte TV3 y pacte la reciprocidad con TVV\nMails i sms convoquen a concentrar-se dissabte en favor de TV3


La justícia dels Estats Units declara “il·legals” les escoltes de la NSA\nLa justícia dels Estats Units declara “il·legals” les escoltes de la NSA FABRIZIO BENSCH / REUTERS\nWashingtonEl tribunal federal d’apel·lacions de Nova York va dictaminar ahir “il·legal” el programa de recopilació de trucades telefòniques de ciutadans nord-americans de l’Agència Nacional de Seguretat (NSA, en les seves sigles en anglès). La sentència considera que el programa d’espionatge nord-americà excedeix l’abast del que li permet la Patriot Act, la llei aprovada pel Congrés dels EUA després dels atacs de l’11-S.\nTot i així, els tres jutges d’aquesta cort no en valoren la constitucionalitat. Si els legisladors volen “autoritzar un programa de tan llarg abast i sense precedents, té totes les oportunitats per fer-ho i de manera inequívoca”, asseguren. De fet, la decisió del tribunal federal arriba quan el Congrés nord-americà debat si la secció 215 de la Patriot Act, que ha sigut el marc legal de la vigilància massiva de la NSA, ha de ser prorrogada, ja que expira l’1 de juny.\nPer això, de moment, la sentència, que respon a una demanda presentada per la Unió Americana per les Llibertats Civils (ACLU), no té cap efecte pràctic. El polèmic espionatge, destapat per l’exanalista de l’agència d’intel·ligència Edward Snowden el juny del 2013, continuarà fins que els congressistes arribin a una decisió sobre el futur del programa.\nSi els legisladors aproven el programa sense canvis, és molt probable que el cas arribi al Tribunal Suprem, la més alta instància judicial del país.


25 anys lliurant els Premis Margarida Borràs | LambdaValencia\nCelebrem la XXV edició dels Premis Margarida Borràs, uns guardons que reconeixen la trajectòria pública de persones o entitats compromeses amb la defensa de la diversitat sexual, de gènere i familiar. «En un any tan convuls com aquest s’ha fet més evident que mai la necessitat d’establir xarxes sòlides entre diferents col·lectius, persones individuals i entitats amigues que ens acompanyen en les nostres lluites», explica Fran Fernández, coordinador general de Lambda.\nPremi Margarida Borràs a Casa Caridad per la seua inestimable col·laboració amb Lambda durant el confinament. Aquest 2020 s’ha imposat una situació sanitària sense precedents i ens hem hagut d’adaptar amb grans esforços. Gràcies a la inestimable col·laboració de Casa Caridad, referent en l’atenció de les necessitats bàsiques en la ciutat de València, es va poder proveir moltes persones trans i les seues famílies, així com a persones migrants de la nostra comunitat.\nAl llarg de més de 100 anys d’existència, Casa Caridad ha oferit ajuda i sostre a totes les persones que s’han acostat a les seues portes, donant així resposta a les necessitats dels col·lectius més vulnerables amb els seus serveis de menjadors socials, albergs i programes de recuperació personal, entre d’altres.\nPremi Margarida Borràs a Rosa Sanchis i Charo Altable per la seua trajectòria docent en defensa de l’alumnat LGTB+. Dues dones docents que porten molts anys defensant l’alumnat LGTB+ en les aules i que juntes han creat la guia Els nostres cossos, els nostres drets, una eina fonamental per a treballar la diversitat sexual i de gènere amb perspectiva feminista i inclusiva amb alumnat d’instituts.\nCharo Altable Vicario és professora jubilada, experta en Pedagogia Terapèutica i Coeducació emocional i sexual amb perspectiva de gènere. Rosa Sanchis Caudet és professora de valencià, forma part del col·lectiu Baubo de Coeducació Afectiva i Sexual i es responsable del blog Karicies, una ferramenta clau per parlar de diversitat sexual i de gènere amb l’alumnat de secundaria.\nLambda vol transmetre des d’ací la seua enhorabona a totes les premiades, malgrat la impossibilitat de celebrar la ja tradicional cerimònia de lliurament dels premis per qüestions de seguretat sanitària.


Ajuntament Sant Jaume d'Enveja | COMERÇ I TURISME\nSón dos departaments que es treballen de manera conjunta perquè són un puntal bàsic en l’economia local. Després de definir el Pla Integral de Turisme i Comerç, amb un important procés de participació ciutadana, anem desenvolupant les accions corresponents per aconseguir un nucli urbà molt accessible, amb encant, agradable, amb facilitat per aparcar. Tot això reforça el turisme i el comerç local.\nAmb el mateix objectiu, treballem en la millora dels accessos a les nostres platges, en ordenar-les, netejar-les… També millorem i protegim el nostre entorn natural. És la base de l’ecoturisme pel que fa temps apostem i treballem.


Bernat Solé i Barril: «Treballarem perquè hi hagi la mínima abstenció» | Diari de Tarragona\nBernat Solé i Barril: «Treballarem perquè hi hagi la mínima abstenció»\nEntrevista al Conseller d’Acció Exterior, Relacions Institucionals i Transparència. «Dret a vot, legitimitat i seguretat». El màxim responsable de l’organització de les eleccions al Parlament el 14-F detalla les principals novetats i mesures de prevenció previstes en els protocols\n05/12/2020 18:17 | Actualizado a 05/12/2020 18:17\nEl conseller Bernat Solé (Agramunt, 1975) va ser dimecres a la demarcació de Tarragona per parlar amb els alcaldes del 14-F. FOTO: Pere Ferré\nVostè ha estat tota la setmana reunint-se telemàticament amb els alcaldes de Catalunya sobre com votarem el 14-F, i avui se celebrarà la taula de partits per parlar dels protocols. No hauria d’haver estat a l’inrevés?\nNo, perquè als alcaldes els que se’ls ha transmès ha estat principalment la informació sobre els protocols que estan aprovats en aquests moments i que sobretot fan referència a l’organització i gestió dels col·legis electorals, i a les mesures que han de tenir en compte a l’hora d’escollir aquests col·legis, per presentar-los a la Junta Electoral. La reunió amb els partits és sobre l’organització de les eleccions. Són dues coses diferents i totalment compatibles.\nNo esperen dels partits propostes per arrodonir els protocols? No es busca sobretot el consens, amb la taula de partits?\nEfectivament, la taula de partits se celebra per escoltar les propostes de totes les forces polítiques. Hem comprovat, observant processos electorals a nivell internacional, que aquells que han estat més ben percebuts per la gent han estat els que han comptat amb més consens per part de les candidatures i dels partits.\nA Catalunya hi ha ara l’ambient propici perquè s’aconsegueixi aquest consens amb els partits sobre com votar el 14-F?\nPer les converses que he pogut tenir fins ara amb les formacions polítiques, totes tenen molt clar que el dia de les eleccions ha de ser un exercici democràtic, i que, per tant, s’ha de garantir el dret a vot i la legitimitat de les eleccions, i, per altra banda, que la seguretat i la salut han de passar per davant de tot.\nIgual que l’evolució de la pandèmia incideix en les fases de desescalada, els protocols del 14-F també deuen contemplar totes les variables, oi?\nÉs evident que la pandèmia canvia la situació dia rere dia. Els protocols són el suficientment robustos perquè puguin ser implementables en qualsevol situació.\nRobustos i alhora flexibles, per poder-se adaptar a casuístiques diverses? Perquè si per exemple un poble o una comarca determinada ha d’estar confinada, es preveu que aquells veïns també puguin votar?\nSí, evidentment. Són uns protocols que contemplen tots els escenaris, i per tant això vol dir que aquest protocol d’una manera o altra s’haurà d’anar adaptant, segons com evolucionin les dades de la pandèmia.\nAlgunes mesures que han transcendit són els tests d’antígens als membres de les meses electorals. És legal exigir a una persona escollida a l’atzar per formar part d’una mesa electoral, que es faci la prova de la Covid-19?\nPer responsabilitat, no podem tenir unes meses electorals amb la incertesa de si les persones que en formen part són o no són positives per Covid-19.\nLes persones que estiguin a les meses electorals tindran equips de protecció, més enllà de la mascareta?\nSí, tindran mascaretes i pantalles facials, i, de cara al recompte, mascaretes FFP2 i guants.\nLa constitució de les meses electorals, doncs, pot arribar a ser molt més complicada que en unes eleccions normals. Les proves d’antígens es faran a les persones en aquell moment? En presència dels suplents i al centre de votació?\nAixò són detalls que s’acabaran de determinar. Salut ens diu que el test d’antígens està avançant a molta velocitat. Tot just fa un mes, es duia a terme d’una manera, i ara veiem que és molt més fàcil fer-lo i tenir els resultats. Probablement la facilitat d’efectuar aquests tests d’antígens farà que plantegem de la millor manera possible aquest procediment.\nEs prendrà la temperatura als votants quan accedeixin al col·legi electoral?\nAra no està previst, però això no vol dir que la situació epidemiològica no ho requereixi.\nEstà previst aconsellar unes franges horàries determinades a cada grup de població per anar a votar?\nSí. Està previst que hi hagi unes franges horàries, especialment per facilitar el vot a les persones positives de Covid-19, i també als col·lectius vulnerables, i a la resta de ciutadania, d’una forma segura. A dia d’avui la llei electoral, la Loreg, no ens permet que poguem obligar a separar o fraccionar el vot en funció de la situació personal de cadascú. Per tant, el que farem serà suggerir i aconsellar, per fer possible que a través de l’autoresponsabilitat de la ciutadania es puguin complir aquestes franges horàries per anar a votar, i estem convençuts que així serà perquè en altres països així ha estat.\nEl fet que se sàpiga la franja horària a la qual han d’anar a votar les persones positives pot ser delicat, a l’hora de protegir la seva privacitat, no troba?\nÉs un exercici d’autoresponsabilitat individual i col·lectiu. Passa de la mateixa manera quan en un CAP alguna persona va a fer-se la prova d’antígens i, per seguretat i per responsabilitat, també hi ha uns itineraris segurs per a aquelles persones que es fan el test i per a la resta de persones que van a fer qualsevol altre tipus de consulta.\nUna altra de les particularitats dels protocols del 14-F que ha transcendit, i que va provocar molts comentaris a les xarxes, és que el vot es podria efectuar a través dels funcionaris de Correus. Quina tranquil·litat pot tenir el ciutadà que el seu vot realment serà comptat?\nPer una banda, nosaltres fa temps que estem treballant amb Correus i els demanem que facin aquesta campanya necessària per demostrar la traçabilitat d’aquest vot. I no només això, sinó que, en el vot per correu, nosaltres hem incorporat altres mesures que permeten facilitar-lo, com és que el ciudatà el pugui sol·licitar a través de l’Idecat, i que per altra banda pugui emetre el vot en el moment en què el funcionari de Correus li porti la documentació.\nCom es farà la traçabilitat dels sufragis a través del funcionari de Correus?\nLa llei electoral, la Loreg, ja preveu la modalitat del vot per correu, i Correus ha de garantir aquesta traçabilitat.\nEl vot a través del funcionari de Correus només es podrà fer prèvia petició telemàtica?\nPrèvia petició telemàtica o prèvia petició presencial a l’oficina de Correus. El vot per correu es podrà fer de la mateixa manera com s’ha fet fins ara,i, a més a més hi haurà l’opció de sol·licitar-lo telemàticament a través de l’Idecat.\nTenen previst fer una tramesa única de totes les paperetes dels partits?\nSí, també estem treballant per fer una tramesa única de totes les paperetes de vot, per tal que el ciutadà pugui preparar el sobre i el vot abans de sortir de casa el 14 de febrer. I no només això, sinó que hi haurà també la possibilitat que el ciutadà es pugui imprimir les paperetes i els sobres a casa, i, en el cas del vot per correu, que el pugui facilitar d’aquesta manera.\nPerò i la bretxa digital? Hi ha moltes cases on no hi ha ordinador. I tampoc no tothom que té ordinador, té impressora. No creu que molta gent gran, i també no tan gran, poden estar preocupats i pensar que votar el 14-F serà molt complicat?\nLa tramesa única de material fa que no calgui imprimir-se les paperetes si no es vol. En tot cas, el ciutadà podrà optar per utilitzar-les amb el vot per correu o per votar presencialment. En el cas que s’opti per votar presencialment, el Departament d’Acció Exterior i els ajuntaments hem de garantir que els col·legis electorals siguin espais segurs. La campanya institucional del Govern de la Generalitat explicarà a la ciutadania, de la manera més plàstica possible, com haurà d’anar a votar.\nEls preocupa que augmenti l’abstenció?\nNosaltres treballarem perquè hi hagi la mínima abstenció possible, com no pot ser d’una altra manera. Per tant, hem de traslladar el missatge que hi haurà seguretat, el missatge que aquestes eleccions seran unes eleccions, que, malgrat la pandèmia, volen semblar-se el màxim possible a unes eleccions normals, i sobretot donar el missatge que el ciutadà podrà votar i ho podrà fer amb tota la seguretat i amb tota la garantia.\nJustament quan una de les idees força de l’independentisme serà la de superar el 50% dels vots, pensa que els resultats poden acabar distant molt de les expectatives si es produeix una abstenció més elevada arran de la pandèmia?\nLa veu la té la ciutadania, i és essencial que les candidatures es puguin explicar perquè la ciutadania pugui emetre el seu vot coneixent totes les opcions.\nEs farà un esforç especial per evitar una major abstenció?\nNosaltres com a Govern tenim programat fer una campanya institucional per reforçar aquest missatge de seguretat, de garantia de poder exercir el dret a vot amb la màxima seguretat. Ens correspon fomentar un missatge de seguretat, i que el ciutadà pugui exercir el dret a vot.\nEn quins països que ja han fet eleccions en pandèmia s’inspira Catalunya per al 14-F?\nAls Països Bàltics s’han celebrat moltes conteses electorals, i la percepció de la ciutadania ha estat bona. La unitat de Processos Electorals del Departament d’Acció Exterior segueix observant altres processos electorals, preguntant i mantenint reunions per intentar incorporar aquí les millors pràctiques.\nEls ajuntaments necessitaran un equip de persones molt més nombrós de l’habitual per a tot allò relacionat amb la jornada electoral, a l’hora de senyalitzar els itineraris al terra, organitzar les cues, netejar els espais...?\nNosaltres demanem als ajuntaments que seleccionin un responsable de seguretat. A banda, a la bestreta que tenim prevista per als ajuntaments hi ha un increment important de fons econòmics per poder fer front a aquest recursos que probablement necessitaran els organismes municipals.\nLa possibilitat de votar en dues jornades que va proposar el Síndic de Greuges ha estat descartada. El motiu ha estat el seu elevat cost econòmic?\nNo. El mecanisme que té previst el Govern de la Generalitat en aquests moments és fer-ho tot en una única jornada electoral precisament perquè aquestes eleccions siguin el més semblants possible a unes eleccions normals. Després de converses amb el Departament de Salut entenem que allargar la jornada electoral dos dies, més enllà de la dificutat logística dels propis ajuntaments, no comportaria millorar el nivell de seguretat.\nEs preveu tenir llest l’escrutini del 14-F més tard de l’habitual, o que pugui haver alguna disfunció en el recompte de vots durant la nit electoral?\nTreballarem perquè els resultats surtin el més aviat possible.\nExisteix cap possibilitat, encara que sigui molt minsa, que finalment els comicis hagin de ser ajornats per una eventual mala evolució de la pandèmia a Catalunya?\nLa pandèmia ens demostra que la situació pot canviar d’un dia per l’altre, i ja em vist com ens ha arribat aquesta segona onada en plena tardor. Per tant, res és descartable, però treballem perquè les eleccions al Parlament siguin el 14-F, i, en tot cas, arribat el moment, es prendran les decisions que calgui.


El PS destitueix a Ferran Fernández, l'assessor de comunicació de Toni Martí com a cònsol d'Escaldes - La Valira\nEl president del grup parlamentari socialdemòcrata, Pere López, ha lamentat aquest divendres el contingut de la seva intervenció d’ahir al Consell General en referència al plagi del programa electoral del 2019 del líder de Mas País, Iñigo Errejón. Amb tot, ha assenyalat que això “no exclou el nostre compromís amb la transició ecològica i l’Acord Verd” que era l’eix de tots els plantejaments que va proposar el Partit Socialdemòcrata (PS) i que ha indicat respon a les polítiques que defensa la Unió Europea (UE).\nDesprés que es fes públic el succeït, el PS va decidir a darrera hora la destitució de l’assessor de comunicació de la formació, Ferran Fernández, que suposadament hi hauria col·laborat en l’elaboració del parlament de López.\nCal recordar que Fernández va desenvolupar aquestes mateixes tasques per a Toni Martí, aleshores cònsol de la parròquia d’Escaldes-Engordany com a Cap de Gabinet i Comunicació. El comunicador va ser molt conegut entre la professió periodística en aquella etapa per les pressions que exercia sobre els mitjans per tal que Martí obtingués la presència mediàtica més gran possible en la seva lluita política per desbancar de les files liberals a l’excap de Govern, Albert Pintat. Uns anys després, el polític escaldenc va aconseguir el seu objectiu, desmarcar-se del PLA (Partit Liberal) i crear l’actual partit de Demòcrates per Andorra (DA).\nTot plegat, un dau enverinat per al PS després d’haver fet confiança al que ha estat des de l’any 2019 assessor de la formació en comunicació i estratègia. Després d’una llarga trajectòria professional sobta que Fernández permetés, presumptament, que López pronunciés el discurs d’ahir tenint en compte que en l’era d’Internet pràcticament tota la informació pública es troba a l’abast d’una part important de la població.


Detenen un home per cometre sis robatoris amb violència i intimidació al Gironès ·\nDetenen un home per cometre sis robatoris amb violència i intimidació al Gironès\nEls robatoris violents els va cometre a Cassà de la Selva, Girona i Salt\nEls Mossos d’Esquadra de l’Àrea Bàsica Policial del Gironès – Pla de l’Estany van detenir, el 17 de febrer a Salt, un home de 21 anys, de nacionalitat marroquina i veí de Girona, com a presumpte autor de sis delictes de robatori amb violència i intimidació.\nEl passat 5 de febrer els mossos van tenir coneixement de tres robatoris violents, gairebé de manera simultània, a la població de Cassà de la Selva, concretament al carrer Firal, molt a prop del centre d’estudis d’ensenyament secundari.\nTots els fets van passar pels volts de les tres de la tarda, quan dos menors i un major d’edat sortien d’estudiar. Per separat, van ser abordats i intimidats amb una arma blanca per tres joves que, amb el mateix modus operandi, els van amenaçar, retenir amb violència i intimidar amb una navalla al coll. Els lladres els van sostreure un telèfon mòbil i una calculadora. A la víctima major d’edat no li van arribar a sostreure res perquè es va resistir, però el van agredir amb un fort cop de puny.\nAmb la col·laboració de la policia local de Cassà de la Selva, i gràcies a que el telèfon sostret tenia activat el sistema de localització geogràfica, la unitat d’investigació de Girona va recuperar a Arbúcies el terminal sostret i va detenir un home de 26 anys, de nacionalitat marroquina i veí d’Arbúcies (Selva) com a presumpte autor d’un delicte de receptació. Aquest detingut va quedar en llibertat després de declarar a la comissaria amb l’obligatorietat de presentar-se davant del jutge quan sigui requerit.\nTres robatoris més a Girona i Salt\nEntre el 8 i el 14 de febrer es van produir tres robatoris més amb violència i intimidació a Girona i Salt.\nEl primer, es va cometre el 8 de febrer, pels volts de les dues de la tarda, a la carretera Santa Eugènia, mentre la víctima parlava per telèfon.\nL’autor, que va sorprendre pel darrera a la víctima, la va agafar fortament pels cabells fins que li va sostreure l’aparell.\nEl segon dels robatoris es va produir el 14 de febrer, pels volts de les nou del vespre, al carrer Bullidors direcció Sant Gregori. Dos homes van intimidar amb una navalla a dos menors i els van sostreure els respectius mòbils i els diners de la cartera d’un d’ells.\nPoc després, el mossos van detenir l’autor d’aquest robatori en un carrer de la mateixa població.\nLa unitat d’investigació va determinar que el detingut també havia perpetrat els cinc robatoris anteriors. La investigació no està tancada i no es descarten més detencions.\nEl detingut, a qui li consten múltiples antecedents policials, va passar el 19 de febrer a disposició del jutjat d’instrucció en funcions de guàrdia de Girona, el qual va decretar el seu ingrés a presó.\nTags: Girona, intimidació, Mossos d'Esquadra, Robatoris, Salt, Violència\nPrevious La Colla Entonces Què? els agrada viure en un conte de fades durant el Carnaval de Roses\nNext Son Gohan protagonitzarà la conya i la festa que porten els Yabadumbas al Carnaval de Roses


Gaudeix de la neu amb els cinc sentits! | femturisme\nGaudeix de la neu amb els…\nQuan arriba l'hivern, a Catalunya estem de sort! Catalunya disposa de fantàstiques estacions d'esquí i de grans espais naturals arreu del Pirineu Català on practicar activitats i diferents modalitats d'esport.\nSovint associem la neu a l'esquí, però hi ha un gran ventall d'activitats que es poden fer a les estacions d'esquí i també a les muntanyes del Pirineu sense saber esquiar.\nEntre les diferents activiats que es poden practicar a la neu, trobem les passejades amb raquetes de neu, que ens permetran gaudir d'impressionants paisatges nevats a la vegada que practiqueu exercici; muntar en trineu, una activitat que sovint s'ha associat als nens, però que als més grans també ens encanta; o anar amb motos de neu, que són molt divertides i us permeten gaudir del paisatge d'una manera diferent, amb itineraris adaptats a tots els nivells dels conductors.\nAltres activitats, potser menys conegudes però igual de divertides, són el mushing, on es puja a un trineu arrossegat per gossos; la construcció d'iglús, com si estiguessiu al Pol Nord; o fins i tot jugar a un paintball de neu, una versió molt divertida, i fresca, d'aquesa activitat.\nUs estan entrant ja ganes de xafar la neu? No us perdeu les següents propostes.\nTorna la clàssica Puigcerdà Fons a La Quillana. Marxa popular d'esquí de fons de 25, 10, 5 i 2,5 kms. No us ho perdeu!\nBoí Taüll acollirà els Campionats d'Europa d'Esquí de Muntanya…\nL'estació de muntanya de Boí Taüll serà la seu dels Campionats d'Europa d'Esquí de Muntanya. Durant els sis dies de celebració…


PRIMERA ALEGRIA PER A L'AFICIÓ | Grup MIFAS\nEls locals van sortir a la pista molt motivats i decidits a treure’s el mal gust de boca de la derrota, a Palència.\nNomés una cistella inicial del jugador visitant Barreda, va suposar l’únic avantatge al marcador per part dels visitants, 0-2. A partir d’aquí els locals van agafar la iniciativa del marcador amb una pressió a tota la pista sobre els visitants i amb bones situacions de tir, que finalitzaven amb cistelles fàcils, arribant a la finalització del primer quart amb un marcador de 8 a 16.\nEn el segon quart, van arribar els primers canvis, l’equip seguia amb pressió a tota la pista i intentant sortir al contraatac, però els visitants aconseguien arribar a cistella amb facilitat. Tot i així, el quart finalitzava amb un ajustat 10 a 12 a favor dels visitants arribant a la mitja part amb un marcador de 26 a 20.\nAl començament del tercer quart, l’equip va sortir a pista amb un nivell més alt que el d’inici, per tal d’intentar controlar més el rebot defensiu i intentar sortir ràpid al contraatac. Tot i així el tercer quart ha estat similar al segon, amb intercanvi de cistelles entre un equip i altre. Finalment, el tercer quart ha acabat amb un tanteig de 12 a 10 pels castellonins. A l’últim quart les imprecisions dels visitants per tal d’intentar retallar la diferència de 6 punts, suposava tirs i jugades precipitades que els locals han sabut aprofitar molt bé per sortir ràpid cap a cistella contrària. D’aquesta manera el quart finalitzava amb un 12 a 6 i un resultat final de 50 a 38. Destacar el suport del centenar de persones que van venir fins el pavelló municipal de Castelló per d’animar l’equip i ajudar-lo a aconseguir la victòria. La setmana que ve l’equip tindrà una setmana de descans i tornarà a jugar com a local el pròxim diumenge dia 1 de Febrer a les 10 del matí contra el Orto-Iberica d’Astúries.\nMIFAS-ESPLAIS: (5) Niubó 0, (6) Bermudez 18, (8) Campsolinas 4, (11) Martin 6, (15) Aldamiz 10, (16) Torres 2, (17) Saló 4, (20) Salinas 6.\nMUPLI-PALENCIA: (5) Alvarez 0, (6) Barreda, J 8, (7) San Martin 0, (8) Blanco 0, (9) Villalba 0, (10) Perez 0, (11) Moreno 0, (12) Barreda, JL 6, (15) Garcia 14, (16) Moneo 10.\nÀRBITRES: M. Carbó i S. Vinyoles: Malament


HEREUS DE LA TERRA, ELS [BUTXACA]. FALCONES, ILDEFONSO. 9788466343800 Llibreria Altaïr\nLa molt esperada continuació del gran fenomen editorial L'església del mar d'Ildefonso Falcones.Fa deu anys milions de lectors es van rendir a l'Arnau Estanyol, el bastaix que va ajudar a construir l'església de Santa Maria del mar. Ara la història continua amb aquesta impressionant recreació de la Barcelona medieval, una esplèndida i emocionant novel·la de lleialtat, venjança, amor i somnis per complir.Barcelona, 1387. Les campanes de l'església de Santa Maria de la Mar continuen repicant per a tots els habitants del barri de la Ribera, però n'hi ha un que les escolta amb una especial atenció... L'Hug Llor, orfe de pare mariner, té dotze anys i treballa a les drassanes gràcies a la generositat d'un dels prohoms més apreciats de la ciutat: l'Arnau Estanyol.Però els somnis de joventut de ser un dia constructor de vaixells toparan de ple contra una realitat dura i despietada quan la família Puig, enemiga acèrrima del seu mentor, aprofiti la posició que obté amb el nou rei per executar una venjança que fa anys que anhela.A partir d'aquest moment, la vida de l'Hug oscil·la entre guardar lleialtat a en Bernat, amic i únic fill de l'Arnau, o mirar de sobreviure en una ciutat injusta amb els pobres.Obligat a abandonar el barri de la Ribera, busca feina al costat d'en Mahir, un jueu que li ensenya els secrets del món del vi. Amb ell, entre vinyes, bótes i alambins, el noi descobreix la passió per la terra i coneix la Dolça, la bonica neboda del jueu que es convertirà el seu primer amor. Però aquest sentiment, prohibit pels costums i la religió, li aportarà els moments més dolços i amargs de la seva joventut.Deu anys després de L'església del mar, Ildefonso Falcones torna a aquest món que coneix tan bé, la Barcelona medieval. I ho fa amb l'ofici i l'amenitat de totes les seves obres, recreant un cop més a la perfecció l'efervescència d'una societat feudal, presonera d'una noblesa voluble i corrupta, i la lluita d'un home per sortir-se'n sense haver de sacrificar la seva dignitat.Ressenya: «Kipling deia que l'artesania és sempre la base de tot gran art. Aquesta apreciació ens ha ballat pel cap mentre llegíem la imponent (i molt treballada) segona part de L'església del mar. [...] Una bona novel·la històrica que aconsegueix submergir el lector en atmosferes del passat. [...] Una seqüela a l'altura de la seva obra matriu.» Carles Barba, Cultura/s, La Vanguardia


Vermeer, la lletera i la llet preparada (CAT) – EATING ARTS\nVermeer, la lletera i la llet preparada (CAT)\nJohannes Vermeer (1632 – 1675) va ser un pintor holandès del segle XVII, i un dels referents del barroc holandès, juntament amb Rembrandt. Son pare va ser teixidor, però tambè es va dedicar a ser marxant d’art, ofici que va heretar Johannes quan el seu pare va morir. Al 1653 es va unir al gremi local d’artistes, que va arribar a dirigir.\nAvui en dia Vermeer és conegut sobretot per les seves pintures de gènere, que són escenes de la vida quotidiana de l’època. Destaquen sobretot els seus interiors íntims i meticulosos, que semblen quasi escenes congelades. Tot i això, després de la seva mort la figura de Vermeer va ser oblidada, i la seva obra es va atribuir a altres artistes. No va ser fins a 1870 quan es va redescubrir i es van trobar 35 pintures seves.\nEl carreró, 1657-58.\nDama amb la seva donzella que li porta una carta, 1667-68.\nL’art de la pintura, 1673.\nSens dubte, un dels seus interiors més famosos és La lletera, de Ca. 1660. Una obra extraòrdinaria, de petites dimensions (45 x 41 cm). Record visitar el Rijksmuseum, a Amsterdam, i quasi passar de llarg, perquè és un oli molt petit, i al davant hi havia un grup de persones que feien passar l’obra Veermer completament desapercebuda. Va ser com trobar un petit tresor.\nLa lletera, Vermeer, ca. 1660.\nEls pigments són intensos: el groc, el vermell intens de la falda o el blau reial, un pigment extremadament car a l’època. La seva pinzellada és densa i carregada, i els colors són tan vius que sembla que el llenç irradiï llum pròpia. De fet, la forma en la que Vermeer representa la llum entrant per la finestra és quelcom màgic. Les obres de l’holandès destaquen per aquest domini de la llum extraordinari, i fins i tot se’l va acusar d’utilitzar una càmera obscura.\nPel que fa a la temàtica, Vermeer sovint representava en les seves obres persones com ara criades o dones treballant, per tal d’ennoblir aquests treballs. Escenes senzilles, amb personatges absorts en els seus pensaments, que atrogen a les seves obres un misticisme únic.\nDetall La lletera, Vermeer, 1678.\nPer altra banda, si observem les obres de Vermeer amb un filtre d’historiador, ens n’adonarem de tota la informació que ens aporten les seves obres: el mobiliari, els tapisos, les rajoles, la vestimenta o el menjar. Són una font visual directa extremadament rica pels seus detalls. Si observem de prop La lletera ens n’adonarem de les costures de la roba, dels utensilis de la cuina, de la textura del pa o de les cenefes del rodapeu.\nAixí doncs, basant-me en aquesta meravellosa obra de Vermeer, la recepta d’aquesta setmana és llet preparada, una beguda d’estiu a base de llet, llimona, sucre i canyella. A més, jo hi poso vainilla, que li aporta una dolçor especial. La llet es pot substituir per beguda vegetal. Així es com la feim a casa i queda genial, i és apta per intolerants a la lactosa o vegetarians/vegans. És una beguda que s’ha de servir ben freda, i fins i tot es pot congelar durant una hora per fer-ne granissat! A continuació us deixo la videorecepta i la recepta escrita.\nLa llet preparada es una beguda molt refrescant que preparem durant l'estiu, y es molt habitual a Mallorca, on també és coneguda com llet freda.\n1 L de llet o beguda vegetal (a casa ho preparem amb beguda vegetal i queda genial)\n20 g de sucre (pot ser més, però a mi m'agrada poc dolç)\nBranca de vainilla\nEl primer pas és netejar la llimona i tallar-ne la pell. És important que només sigui la part groga, perquè la blanca amargueja.\nA continuació tallem la la vainilla de forma transversal, per tal d'obrir la vaina. Amb un ganivet al revés treiem els grans sense tallar la pell de la vaina.\nDins una olla mesclem la llet o beguda vegetal, la pell de llimona, el sucre, la canyella i la vainilla (els grans i la vaina).\nHo portem al foc i deixem que bulli un o dos minuts. Per tal de que no es cremi el sucre hem de remenar la mescla constantment.\nHo retirem del foc i deixem que es refredi. A continuació colem la llet i la deixem dins la gelera en una botella, preferiblement de vidre. I voilà!\nPublicado en: Art del segle XVII, Barroc, Begudes, Català\nEtiquetas: Beguda, llet, llet preparada, lletera, segle XVII, vermeer\nOp art, les zebres i el pastís bicolor (CAT)


Anett Studios Elafonisos Grècia - Ofertes d'hotels amb els MILLORS DESCOMPTES EN LÍNIA\nElafonisos- Lakonias, Elafonisos Town Center, Elafonisos, Grècia, 23053 - Veure al mapa\nEstudi Familiar (2 Adults + 2 Nens) (Family Studio (2 Adults + 2 Chidren))\nAl visitar Elafonisos, vosté es sentirà com a casa a Anett Studios, què li ofereix un allotjament de qualitat i un gran servei. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nAnett Studios ofereix un servei impecable i compleix amb totes les exigències dels més experimentats viatgers. Les carecterístiques més important de l'hotel inclouen habitació familiar.\nGaudiu de les comoditats d'alta gama com ara aire condicionat, balcó/terrassa, aparell de televisió, cuina americana, nevera per tal de relaxar-vos després d'un cansat dia. A més, l'oci que l'hotel ofereix assegurarà que tengui molt a fer durant el dia. Descobreixi una encantadora mescla de servei profesional i ampla gama de característiques a Anett Studios.\nTots els tipus de viatgers (111) Parelles (80) Viatgers en solitari (1) Famílies amb infants petits (12) Famílies amb infants grans (4) Grups (14)


L'Agenda Llatinoamericana 2012 comença la campanya de sensibilització - Notícies - Coordinadora d'ONG Solidàries\nL'Agenda Llatinoamericana 2012 comença la campanya de sensibilització\nL'economista Josep Manel Busqueta serà l'encarregat de presentar la campanya, que enguany té com a lema «Sumak Kawsay» (Bon viure, bon conviure). L'acte tindrà lloc aquest divendres 28, al Centre Cultural La Mercè, de Girona, a partir de 2/4 de 8. L'acte comptarà amb les paraules del bisbe Pere Casaldàliga, l'actuació musical de Paula Grande i Emilio Sànchez i la projecció del vídeo de la campanya.\nJosep Manel Busqueta és economista, membre del Seminari Taifa d'Economia Crítica i de l'ateneu la Maixanta de Lleida. Assessor del Govern de Veneçuela de Chávez i del procés de Bolívia, Busqueta és un activista que defensa la lluita per la transformació social i pel dret a viure dignament, denunciant les desigualtats, la pobresa i qualsevol tipus de marginació. Fa xerrades arreu del territori parlant de la crisi i de quina manera l'hem d'entendre i afrontar-la.\nSumak Kawsay és un concepte molt ampli i força extès a Llatinoamèrica que ve del kichwa, una llengua indígena que es parla a l'Equador. Es podria traduir com a bon viure o bon conviure però aludeix, sobretot, a una manera de viure respectuosa amb els altres i amb la naturalesa, en la que el treball prioritari és el comunitari, per sobre de l'individual. Una manera de viure en la que tothom tingui accés a la salut i l'educació.\nLa campanya de l'Agenda Llatinoamericana compta amb el suport de la Coordinadora d'ONG Solidàries, de l'Agència Catalana de Cooperació al Desenvolupament, de l'Ajuntament de Girona, del Fons Català de Cooperació al Desenvolupament, i de la Diputació de Girona.


El Villarreal aconsegueix un valuós triomf davant el Girona (0-1)\nEl conjunt de Javi Calleja es va imposar davant el Girona FC i va aconseguir tres importants punts que el treuen de la zona de descens.\nEl Villarreal va sumar una valuosíssima victòria a Montilivi (0-1). El conjunt de Javi Calleja es va imposar davant el Girona FC i va aconseguir tres importants punts que el treuen de la zona de descens. Els grocs van ser sòlids enrere i contundents en la parcel·la ofensiva. El gol de la victòria el va anotar Samu Chukwueze en els primers minuts del partit.\nA Montilivi, el Submarí tornava a trobar-se amb una oportunitat propícia de sortir del descens i obtenir avantatge sobre els seus rivals directes, que no van collir resultats positius en els seus partits de la jornada 32.\nJavi Calleja va introduir quatre canvis a l’onze inicial, pel que fa a l’encontre europeu davant el València CF. Sergio Asenjo va tornar a l’arc groc i Funes Mori, al centre de la defensa, mentre que en el front d’atac es van instal·lar els ariets Carlos Bacca i Toko Ekambi. En el perfil esquerre de la defensa tornava a destacar una tarda més la presència del ja consolidat futbolista del Villarreal B, Xavi Quintillà.\nEl Submarí va signar un magnífic inici de partit. Tot just iniciat el xoc, Samu Chukwueze va comptar amb la primera ocasió de la vesprada. Després d’una bona combinació entre Bacca i Fornals, el castellonenc va obrir al perfil dret on va rebre l’extrem nigerià que, després d’un revers a l’àrea, va llançar un xut creuat que va aturar Bono.\nAl minut 6, el Villarreal va tornar a la càrrega. Samu Chukwueze va emmudir Montilivi amb un gran gol al contraatac. L’atacant nigerià va superar a Bono amb una gran definició, aprofitant així una fabulosa assistència a l’espai de Pablo Fornals en una acció iniciada amb una recuperació de Vicente Iborra en la frontal de l’àrea groga.\nL’avantatge va donar tranquil·litat als grocs, que combinaven possessions llargues amb ràpides accions al contraatac. Deu minuts després del gol ‘groguet’, Stuani va anotar un gol que no va pujar al marcador. El VAR va entrar en joc i va corroborar el fora de joc existent en l’acció de l’equip local.\nLa diana anul·lada va esperonar a l’equip albirroig que, complerta la primera mitja hora de partit, gaudia dels seus millors minuts. El conjunt d’Eusebio sotmetia al Villarreal amb centres a l’àrea que buscaven a un Stuani ben defensat per la saga groga. Per la seua banda, el Villarreal perseguia el segon gol. Al minut 34, Toko Ekambi va estavellar un xut lateral a les manyoples de Bono.\nA la vora del descans, el Villarreal va fregar, de nou, el segon gol. Amb una velocíssima arrencada des del flanc esquerre, Toko Ekambi va superar a dos defensors locals i es va plantar davant Bono, que va tornar a salvar el seu equip, enviant a la cantonada una gran oportunitat groga.\nL’inici de la segona meitat no va oferir grans ocasions per a cap dels dos contendents. Al minut 54, Patrick Roberts va provar el bon fer d’Asenjo amb un xut lateral que va blocar sense problemes el porter palentí.\nAbans d’arribar al quart d’hora de joc, Calleja va enfortir la medul·lar donant entrada a Santi Caseres, en detriment de Toko Ekambi. El Submarí buscava tenir un major control de la pilota, encara que sense renunciar al contraatac. Al minut 66, Fornals va poder anotar el segon gol groc amb un xut creuat que es va anar llepant la base del pal.\nUn minut després va contestar el Girona amb un potent xut de Borja, que va treure Sergio Asenjo amb una gran estirada. Sense temps per parpellejar, el Villarreal va tornar a la càrrega i, amb el partit convertit en una cercavila, va comptar novament amb una ocasió de veure porteria. Un fort xut de Bacca des de la frontal de l’àrea es va trobar amb Bono.\nAmb el pas dels minuts, l’encontre va anar arribant a la seua fase decisiva. El Submarí es va veure obligat a emprar-se en tasques defensives. El Girona, esperonat per la seua afició, buscava el gol de l’empat, mentre el Villarreal defensava estoicament els intents del quadre local.\nAl minut 92, Sergio Asenjo va protagonitzar una intervenció felina, blocando un cop de cap a boca de canó de Doumbia des de l’àrea menuda. Va replicar el Villarreal podent sentenciar el partit amb un mà a mà de Santi Caseres, que no va trobar porteria.\nAmb set minuts de temps afegit, el Villarreal va tirar de coratge i cor i va repel·lir tots els atacs d’un aguerrit Girona, que va buscar l’empat fins a l’últim segon. Sense temps per a més, el Submarí va aconseguir una importantíssima victòria a domicili que li treu de posicions de descens. El quadre de Javi Calleja tornarà als terrenys de joc el dijous que ve davant el Valencia CF en el xoc de tornada dels quarts de final de la UEFA Europa League (21:00).\nGirona FC: Bono; Ramalho (Pedro Porro, m. 69), Alcalá, Juanpe, R. Carnero (Kevin Soni, m. 85); Roberts (Doumbia, m. 63), Pere Pons, Aleix García, Borja García; Portu i Stuani.\nVillarreal CF: Asenjo; Mario, Álvaro, Funes Mori, Quintillà; Iborra, S. Cazorla, Fornals, Chukwueze (Pedraza, m. 76); Bacca (Gerard, m. 89) i Toko Ekambi (S. Cáseres, m. 56).\nÀrbitre: Cordero Vega (comitè càntabre). Va amonestar als locals Juanpe i Pere Pons, així com als visitants Fornals, Chukwueze, Mario Gaspar, Santi Caseres i Funes Mori.\nIncidències: Partit entre Girona FC i Villarreal CF corresponent a la jornada 32 de LaLiga celebrat a l’Estadi Municipal de Montilivi davant 11.535 espectadors.